Afrikaans: Hierdie artikel evalueer die definisie en toepassings van verskeie nedersettingstipologieë wat deur verskillende regeringsdepartemente en ander openbare instellings gebruik word vir die doeleindes van beplanning, implementering, en monitering van ontwikkelingsprogramme. Beide kwantitatiewe en kwalitatiewe navorsingsmetodes word gebruik en groepsonderhoude word onderneem met 21 verskillende regeringsdepartemente en entiteite. Nege verskillende klassifikasiesisteme word vergelyk, gebaseer op die vereistes soos geïdentifiseer tydens die groepsonderhoude en die oorsig van internasionale beste praktyk. Die behoefte aan ’n funksionele tipologie wat voorsiening maak vir ’n aantal klasse wat saamgevoeg kan word soos nodig en nie net beperk is tot ’n landelik-stedelike onderskeid nie word beklemtoon gedurende die groepsonderhoude. Die resultate van die navorsing toon ook ’n duidelike behoefte aan ’n meer dinamiese en toeganklike skakel tussen die ruimtelike eenhede van analise in die verskillende klassifikasiesisteme. Die navorsing bevind dat die tipologie soos ontwikkel deur die Suid-Afrikaanse Stadnetwerk en die Wetenskaplike en Nywerheids Navorsingsraad (WNNR) aan meeste van die kriteria wat uit die literatuur oorsig en die groepsonderhoude geϊdentifiseer is, voldoen. In lig van die wye gebruik van die Statistiek Suid-Afrika-data en -klassifikasie is dit noodsaaklik dat die WNNR-klassifikasie en die 2011-Sensusdata en tipologie optimaal geintegreer word.